ΓΡΑΠΤΗ ΕΡΩΤΗΣΗ E-2747/96 υποβολή: Amedeo Amadeo (NI) προς την Επιτροπή (21 Οκτωβρίου 1996)

Θέμα: Αθέμιτος ανταγωνισμός στη ναυπηγική βιομηχανία

Τα μέτρα προστατευτισμού που εφαρμόζει η Κορέα (επιζήμια τιμολόγηση, μη αντιστρεψιμότητα του γουόν, διπλασιασμός της παραγωγικής ικανότητας, κλείσιμο της εθνικής αγοράς στα πλοία που έχουν κατασκευαστεί στο εξωτερικό) απαιτούν αποφασιστικές και δυναμικές απαντήσεις για να αποθαρρυνθούν, συν τοις άλλοις, και ενδεχόμενες ανάλογες ενέργειες από χώρες του πρώην κομμουνιστικού συνασπισμού και της Κίνας.

Τα μέτρα αυτά πρέπει να ληφθούν για να επιτραπεί η αντιμετώπιση των πρακτικών στρέβλωσης που επηρεάζουν τη διεθνή αγορά και φέρνουν σε επικίνδυνη θέση βιωσιμότητας τα ευρωπαϊκά ναυπηγεία τα οποία είναι υποχρεωμένα να συμμορφώνονται με υψηλότερες προδιαγραφές ως προς την περιβαλλοντική προστασία, το ωράριο εργασίας, την ασφάλεια και το κοινωνικό κόστος. Στο πλαίσιο της παράτασης της ισχύος της 7ης Οδηγίας για τη ναυπηγική βιομηχανία ζητείται από την Επιτροπή:

1. Να δοθεί απόλυτη προτεραιότητα που να επιτρέπει στη συνέχεια την επίλυση των προβλημάτων του τομέα της Ε& Α με τον προσδιορισμό έργων καινοτομίας όπως είναι το «πλοίο του μέλλοντος».

2. Να ενισχύσει τη συνεργασία ανάμεσα στους βασικότερους φορείς της ναυπηγικής βιομηχανίας και ιδίως μεταξύ ναυπηγείων, εκμεταλλεύσεων του δευτερογενούς τομέα, πλοιοκτητών και κέντρων έρευνας.

3. Να επιταχύνει τις προσπάθειες για την ανάπτυξη θαλασσίων ενδομεταφορών και τη δημιουργία νέου κοινοτικού συστήματος μεταφορών ως εναλλακτική λύση στις χερσαίες μεταφορές.

4. Να ενισχύσει το πρόγραμμα ελέγχων στο κράτος ελλιμενισμού (Port state control) και να αντιμετωπίσει δραστικά το πρόβλημα των πλοίων που πλέουν χωρίς να τηρούν τις προβλεπόμενες προδιαγραφές (substandard).

5. Να κάνει εντατική χρήση των τεχνολογιών πληροφορικής σε όλους τους τομείς των ναυτιλιακών δραστηριοτήτων.

6. Να δημιουργήσει έναν χώρο που να επιτρέψει στους ευρωπαίους πλοιοκτήτες να επαναφέρουν τα πλοία τους υπό ευρωπαϊκή σημαία.

Απάντηση του κ. Bangemann εξ ονόματος της Επιτροπής (21 Νοεμβρίου 1996)

Η Επιτροπή αποδίδει ιδιαίτερη σημασία στην ανταγωνιστικότητα της Κοινοτικής ναυπηγικής βιομηχανίας και ιδίως τη διαφύλλαξη των συνθηκών θεμιτού ανταγωνισμού στον τομέα αυτό σε παγκόσμιο επίπεδο. Καθοριστικής σημασίας στοιχείο για την επίτευξη του ως άνω στόχου αποτελεί η συμφωνία του Οργανισμού Οικονομικής Συνεργασίας και Ανάπτυξης (ΟΟΣΑ) με θέμα τις συνήθεις συνθήκες ανταγωνισμού στον ναυπηγικό τομέα και τον τομέα επιδιορθώσεων εμπορικών πλοίων. Η Επιτροπή θα εξακολουθήσει να ενθαρρύνει την έγκαιρη επικύρωση εκ μέρους των Αμερικανών ώστε η εν λόγω συμφωνία να τεθεί σε ισχύ.

Επί πλέον η Επιτροπή προτίθεται να προωθήσει την ανταγωνιστικότητα των ναυτιλιακών κλάδων εν γένει και ιδιαίτερα του κλάδου της κοινοτικής ναυπηγίας. Η πολιτική αυτή περιγράφεται στις δύο ανακοινώσεις που απηύθυνε η Επιτροπή στο Συμβούλιο κατά το τρέχον έτος.:»Διαμορφώνοντας το μέλλον της ευρωπαϊκής ναυτιλίας» ((COM(96) 84 τελικό.)) και «Προς μία νέα ναυτιλιακή στρατηγική» ((Com(96)81 τελικό.)). Η προσέγγιση που ακολουθείται αναφέρεται στο πρόβλημα που θίγει το Αξιότιμο Μέλος του Κοινοβουλίου ως εξής:

1. Κατά το 1995, η Επιτροπή συγκρότησε ομάδα ειδικών καθηκόντων (Task-force) με τίτλο «Ναυτιλιακά Συστήματα του Μέλλοντος» προκειμένου να συντονίσει τις κοινοτικές προσπάθειες έρευνας και ανάπτυξης. Μία από τις προτεραιότητες που προσδιόρισε η ομάδα ειδικών καθηκόντων είναι τα ασφαλή και από περιβαλλοντική άποψη αποδεκτά πλοία.

2. Η Επιτροπή καταβάλλει κάθε δυνατή προσπάθεια για να ενθαρρύνει τη στενή συνεργασία μεταξύ όλων των παραγόντων του ναυτιλιακού κλάδου (πλοιοκτήτες, ναυπηγεία, φορείς παροχής ειδών εξοπλισμού, λιμένες και ερευνητικά ινστιτούτα) στο πλαίσιο του forum ναυτιλιακών κλάδων που συγκροτήθηκε το 1992. Το forum έχει επιτύχει πλέον έντονο, εποικοδομητικό και χρήσιμο διάλογο μεταξύ όλων των εμπλεκομένων μερών.

3. Η καλύτερη αξιοποίηση των δυνατοτήτων της παράκτιας ναυτιλίας ώστε να μεταφερθεί σε αυτήν μέρος των μεταφορών που εκτελούνται από κορεσμένα χερσαία μεταφορικά συστήματα, αποτελεί δηλωμένο στόχο της πολιτικής που ακολουθεί η Επιτροπή.

4. Η οδηγία όσον αφορά τους ελέγχους στο κράτος ελλιμενισμού ((ΕΕ αριθ. L 157, της 7.7.1995.)) άρχιζε να εφαρμόζεται πλήρως από 1ης Ιουλίου 1996. Στόχο αποτελεί να περιοριστεί ο αριθμός των πλοίων που πλέουν σε κοινοτικά ύδατα δίχως να ανταποκρίνονται στις προβλεπόμενες προδιαγραφές. Κάθε κράτος μέλος έχει πλέον την υποχρέωση να επιθεωρεί ετησίως 25% των πλοίων τα οποία εισέρχονται στους λιμένες του. Ο κρατικός λιμενικός έλεγχος κατά συνέπεια αναμένεται να έχει σημαντικές επιπτώσεις στην εφαρμογή των διεθνών προδιαγραφών ασφάλειας. Η Επιτροπή, σε συνεργασία με τα κράτη μέλη, έχει αναλάβει τις απαραίτητες πρωτοβουλίες για τη βελτίωση της εκπαίδευσης και της αποτελεσματικότητας των επιθεωρητών που επιφορτίζονται με τους ελέγχους σκαφών κατά τον ελλιμενισμό τους.

5. Κατά την άποψη της Επιτροπής οι ναυτιλιακοί κλάδοι, που εξ ορισμού είναι προσανατολισμένοι προς τα συστήματα, αποτελούν πρόσφορο έδαφος για την εφαρμογή της πληροφορικής τεχνολογίας. Η Επιτροπή, κατά συνέπεια, υποστηρίζει έργα σε τομείς όπως ο προγραμματισμός και ο έλεγχος της ναυτηγικής παραγωγής, οι τηλεματικές εφαρμογές, οι επιστήμες και οι τεχνολογίες της θαλάσσης, η διαχείρηση της κυκλοφορίας των σκαφών και τα πληροφορικά συστήματα. Στο πλαίσιο της πρωτοβουλίας G7 Maris (για τη ναυτιλιακή κοινωνία της πληροφορίας) η Επιτροπή προωθεί την εφαρμογή της πληροφορικής στους τομείς των θαλάσσιων μεταφορών, της ναυπηγίας και της αλιείας.

6. Οι απόψεις της Επιτροπής προκειμένου να καταστούν ελκυστικότερες για τους πλοιοκτήτες οι σημαίες των κρατών μελών, περιγράφεται αναλυτικά στην ανακοίνωσή της με τίτλο «προς μία νέα ναυτιλιακή στρατηγική» στην οποία προτείνεται η διαμόρφωση μιας στρατηγικής που να βελτιώνει την ανταγωνιστικότητα του κοινοτικού στόλου βασιζόμενη πρωτίστως σε τρείς άξονες: την ασφάλεια, τις εξωτερικές σχέσεις και τη βελτίωση της ανταγωνιστικότητας με τη λήψη μέτρων για την προαγωγή της απασχόλησης, της εκπαίδευσης, της έρευνας και της ανάπτυξης.